REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/248-18

19. oktobar 2018. godine

B e o g r a d

Z A P I S N I K

34. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 19. OKTOBRA 2018. GODINE

Sednica je počela u 11,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Milija Miletić, Radovan Jančić, Mladen Lukić, Arpad Fremond, Marjana Maraš, prof. dr Miladin Ševarlić kao i Zvonimir Đokić (zamenik Jasmine Obradović).

 Sednici nisu prisustvovali članovi Odbora: Jasmina Obradović, Žarko Bogatinović, Ognjen Pantović, Miroslav Aleksić, Goran Ješić, Nada Lazić, Milorad Mirčić i Branislav Mihajlović.

Sednici su prisustvovali predstavnici Ministarstva poljoprivrede, šumarstva i vodoprivrede: Danijela Milosavljević Ostojić, pomoćnik ministra, Bojan Živković, pomoćnik direktora Uprave za agrarna plaćanja, Ljiljana Sovilj, Uprava za šume, Aleksandra Mičeta, Uprava za poljoprivredno zemljište, Dragan Dedić, Uprava za zaštitu bilja, Aleksandra Savić, Republička direkcija za vode, Nenad Dolovac, Direkcija za nacionalne referentne laboratorije, Nenad Terzić, Sektor za agrarnu politiku.

Pre utvrđivanja dnevnog reda, njegovu dopunu predložio je prof. dr Miladin Ševarlić vezano za Zakon o podsticajima u poljoprivredi i ruralnom razvoju i sredstvima koja se izdvajaju za tu namenu.

Odbor nije prihvatio predlog za dopunu dnevnog reda (jedan za, devet nije glasalo).

Odbor je većinom glasova (devet za, jedan protiv) usvojio sledeći

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za treći kvartal 2018. godine ( broj 02-3189/18 od 15. oktobra 2018. godine).

Pre prelaska na razmatranje prve tačke dnevnog reda usvojeni su zapisnici 31, 32. i 33. sednice Odbora, koje su održane 15. juna, 16. jula i 1. oktobra, u tekstu u kome su i predloženi. ( devet za, jedan nije glasao ).

Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za treći kvartal 2018. godine ( broj 02-3189/18 od 15. oktobra 2018. godine)

U uvodnim napomenama, Marijan Rističević je upoznao prisutne sa sastankom koji je imao sa predsednicom Vlade pri čemu je naišao na razumevanje za dopunska sredstva srazmerno raspoloživom novcu iz viška budžeta za ovu godinu. Vlada planira da preusmeri sredstva za podsticaje u poljoprivredi i tako na određen način ispoštuje dva zaključka Odbora.

Danijela Milosavljević Ostojić je ukratko predstavila Informaciju za treći kvartal 2018. godine i istakla da je sveobuhvatan i da pokriva sve aktivnosti Ministarstva u izveštajnom periodu. Ovaj kvartal je obeležen normativnom aktivnošću, tj. radom na propisima i pravilnicima, koje je Vlada usvojila na predlog Ministarstva. Trenutno su u pripremi Nacrt Zakona o uređenju tržišta poljoprivrednih proizvoda i Nacrt Zakona o vodama. Aktivnosti su usmerene i na sprovođenje određenog broja sporazuma koji su potpisani sa Liberijom, Republikom Kinom i Indijom u određenim oblastima u poljoprivredi. Takođe, na Vladi je usvojen Zaključak o usvajanju Akcionog plana za Pregovaračko poglavlje 11.

Bojan Živković je izneo podatke vezano za rad Uprave za agrarna plaćanja za treći kvartal. Broj rešenja koji je urađen iznosi 35 037 i isplaćeno je 5 134 508 827 dinara. Data je saglasnost na 4 451 kredit čime su poslovne banke plasirale 6 339 814 414 dinara poljoprivrednim proizvođačima. Takođe, trenutno se razvija softver za obradu IPARD podsticaja koji treba da omogući da obrada zahteva biti preciznija i brža, a planira se da bude u funkciji od sledeće godine.

U diskusiji su učestvovali narodni poslanici: Marijan Rističević, prof. dr Miladin Ševarlić, Milija Miletić i Veroljub Matić.

Odbor je većinom glasova (osam za, jedan nije glasao), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za treći kvartal 2018. godine i odlučio da je prihvati.

 Pošto drugih pitanja i predloga nije bilo, sednica je zaključena u 12,10 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević